**Dyddiad cyhoeddi:** 06 Ebrill 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*“Rwyf angen rhestr lawn o’r holl dacsis rydych chi wedi’u harchebu ar gyfer eich teithwyr rheilffyrdd yn ystod y deuddeg mis diwethaf. Dylai’r rhestr gynnwys:*

*• gorsaf wreiddiol y daith tacsi*

*• gorsaf gyrchfan y daith tacsi*

*• dyddiad*

*• amser*

*• nifer y teithwyr yn y tacsi*

*• y rheswm dros archebu’r tacsi*

*• cwmni tacsi a ddefnyddiwyd*

*• cost tacsi a dalwyd gennych*

*Os nad ydych chi’n gallu mynd yn ôl ddeuddeg mis am unrhyw reswm, ewch yn ôl cyn belled ag y gallwch chi fynd. Sylwch mai dim ond am dacsis sydd wedi’u harchebu ar gyfer teithwyr yr wyf yn holi, ac nid oes angen manylion y tacsis sydd wedi’u harchebu ar gyfer eich staff.”*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

Mae taenlen wedi’i hatodi i’n e-bost ymateb sy’n rhestru’r holl deithiau tacsi rydyn ni wedi’u harchebu ar gyfer ein teithwyr rheilffyrdd (ac eithrio ein staff ein hunain) dros y deuddeg mis diwethaf (Mawrth 2021 – Mawrth 2022). Mae’n rhaid i ni rannu taenlenni mewn fformat CSV, felly bydd angen i chi ehangu’r colofnau i ddangos y data.

Mae’r daenlen yn rhestru’r **gorsafoedd cychwyn a chyrchfan**. Sylwch fod rhai teithiau wedi dechrau neu wedi gorffen yng nghyfeiriad cartref ein cwsmeriaid, felly mae’r rhain wedi cael eu golygu yn unol â GDPR y DU. Mae’r daenlen hefyd yn rhestru **amser a dyddiad** pob taith.

Nid yw TrC yn nodi **faint o deithwyr** sydd yn y tacsi, sy’n golygu nad yw’r wybodaeth hon gennym ni.

Dyma ddadansoddiad o’r **rhesymau** dros archebu pob tacsi:

* roedd 56 wedi’u harchebu am resymau hygyrchedd
* Mae 625 yn gysylltiedig â chwtogi’r amserlen cyfnod COVID (h.y. lle nad oeddem yn gallu galw mewn gorsafoedd platfform byr)
* Mae 174 yn gysylltiedig â tharfu cysylltiedig â chriwiau trenau
* Mae 1,707 yn ymwneud â tharfu (arall), a oedd yn ymwneud ag amrywiaeth eang o darfu ar y gwasanaeth
* Mae 80 yn gysylltiedig â tharfu cysylltiedig ag unedau trenau
* Mae 46 yn gysylltiedig â tharfu cysylltiedig a thywydd garw
* Trefnwyd 493 yn lleol gan dimau gorsafoedd gan ddefnyddio tacsis ar y safle
* Mae 323 yn gysylltiedig â chysylltiadau a gollwyd
* Mae 50 yn gysylltiedig â gweithrediadau gwasanaeth yn lle trenau

O ran eich cais am y **cwmni tacsi a ddefnyddiwyd** ar gyfer pob taith, nodwch fod pob un o’n tacsis yn cael ei archebu drwy un cyflenwr – Abellio. Byddai TrC angen caniatâd Abellio i ddatgelu’r cwmnïau sydd wedi’u his-gontractio i ddarparu’r gwasanaethau lleol. Rhowch wybod/eglurwch a yw hyn yn wybodaeth sydd ei hangen arnoch chi, neu a yw enwi ein cyflenwr unigol yn ddigon i ateb yr ymholiad hwn.

O ran eich cais am **gost y gwasanaeth**, mae’r wybodaeth hon yn fasnachol sensitif ac felly mae wedi’i heithrio rhag cael ei datgelu o dan A.43 y Ddeddf Rhyddid Gwybodaeth. Ar hyn o bryd rydym yng nghanol ymarfer ail-dendro ar gyfer darparu’r gwasanaeth hwn, felly byddai darparu costau manwl ein cyflenwr presennol yn tanseilio proses gaffael deg, gan fod yn rhaid ystyried datgelu dan y Ddeddf Rhyddid Gwybodaeth fel datgelu i’r cyhoedd yn gyffredinol a fyddai, yn yr achos hwn, yn rhoi mantais annheg i gystadleuwyr.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".